
Az olimpia hatása a karate népszerűségére

A kutatási témám az olimpia hatása a karate népszerűségére. A téma aktualitása vitathatatlan,
hiszen a karate 2021-ben debütált a tokiói olimpián, valamint jelenleg is „küzd” a sportág, hogy
bekerüljön a 2028-as los angelesi olimpia programjába. Kutatásom aktualitását adja továbbá,
hogy a magyar karate 2022-ben ünnepli az 50 éves fennállását. Dolgozatom során a szekunder
kutatási módszer mellett primer adatgyűjtési módszert is használtam, kérdőíves felmérés és
interjú formájában. A kérdőíves vizsgálatom során arra kerestem a választ, hogy a hétköznapi
emberek mennyire érdeklődtek a karate olimpiai szereplése iránt, véleményük szerint hatással
volt-e a sportág debütálása a karate jövőjét tekintve, valamint mennyire tetszett nekik. Fő célom
az volt, hogy kiderítsem, szeretnék-e még látni a karatét az elkövetkezendő olimpiákon.
Interjúm során pedig az olimpiai bronzérmes karatékával, Hárspataki Gáborral beszélgettem. E
találkozó során az ő személyes történetét szerettem volna megismerni, valamint az elképzeléseit
megtudni a karate jövőjét tekintve.
Összeségében elmondható, hogy a mintám alapján az olimpiát nézők többsége a karate
közvetítését is követte, valamint azok közül, akik nem nézték többen is megbánták, hogy
kihagyták azt. Az emberek általánosságban izgalmasnak és eseménydúsnak találták a sportágat.
A válaszadók többsége szerint a karaténak ott lenne a helye a 2024-es párizsi, illetve az azt
követő olimpiákon is. A kérdőívem során az derült ki számomra, hogy a karate ismertsége még
nem teljeskörű, de hajlandóság mutatkozik arra, hogy megismerjék és kövessék az emberek,
hiszen az olimpia hatására többen kezdték el a sportágat. Az interjúm során megtudtam, hogy
Hárspataki Gábor nagyon hálás az olimpiai szereplésért és szeretné tovább népszerűsíteni a
karatét egész Magyarországon. Úgy érzi, így, hogy a sikeres olimpiai szereplése után ő vált a
magyar karate arcává, kiemelt felelőssége van abban, hogy minél több ember ismerje meg és
próbálja ki a karatét.
Eredményeim alapján a sportág népszerűsítése érdekében nyílt edzések és bemutatók
szervezésére, a testnevelő tanárok továbbképzésére, illetve a sportközvetítési rendszer
reformjára volna szükség. A karate sportág esetében „Budapest-centrikusság” figyelhető meg,
ezért nagy hangsúlyt kellene fektetni a vidéki klubok és oktatás fejlesztésére. 



